তথ্যওসম্প্রচারমন্ত্রক
আকাশবাণী সংবাদ ডিজিটাল মাধ্যমে লক্ষ লক্ষ শ্রোতার কাছে পৌঁছাচ্ছে
নতুন দিল্লি, ২৫ মে, ২০২২
কোন সংবাদ মাধ্যমের যখন সত্যনিষ্ঠ ও বিশ্বস্ত সংবাদ পরিবেশনের দিক নিয়ে আলোচনা হয়, তখন আকাশবাণী এক এবং অদ্বিতীয় স্থানটি দখল করে। ২০২১ সালে রয়টার ইন্সটিটিউটের একটি প্রতিবেদন অনুযায়ী আকাশবাণী সংবাদের গ্রহণযোগ্যতা স্বীকৃতি পেয়েছে। বর্তমানে আকাশবাণী সংবাদ বিভাগের ডিজিটাল প্ল্যাটফর্মগুলিতে লক্ষ লক্ষ শ্রোতা রয়েছেন। আকাশবাণী সংবাদের ট্যুইটার হ্যান্ডেলে ৩০ লক্ষের বেশি ফলোয়ার আছে।
২০১৩ সালে আকাশবাণী সংবাদের ট্যুইটার হ্যান্ডেল শুরু হয়। সেই সময় থেকে এর ফলোয়ার প্রতিদিন বিপুল হারে বৃদ্ধি পাচ্ছে। এই হ্যান্ডেলের পাশাপাশি @AIRNewsHindi এবং @AIRNewsUrdu-র মাধ্যমে ফলোয়াররা সর্বশেষ সংবাদ পেয়ে থাকেন। সমস্ত রাজ্য ও কেন্দ্রশাসিত অঞ্চলগুলিতে ৪৪টি ট্যুইটার হ্যান্ডেলের মাধ্যমে আকাশবাণীর আঞ্চলিক সংবাদ শ্রোতাদের কাছে পৌঁছে যায়।
আকাশবাণী সংবাদ যুগের সঙ্গে তাল মিলিয়ে আরও বেশি শ্রোতাদের কাছে পৌঁছানোর জন্য নানা সোশ্যাল মিডিয়া প্ল্যাটফর্ম ব্যবহার করে। এর ফলে আকাশবাণীর সংবাদের প্রতি যুবসম্প্রদায় বেশি আকৃষ্ট হয়ে উঠছে। ইউটিউব, বিভিন্ন অ্যাপ, ওয়েবসাইট, ফেসবুক, ইনস্টাগ্রাম ও কো প্ল্যাটফর্মের মাধ্যমে এই বেতার কেন্দ্রের অনুষ্ঠান শ্রোতাদের কাছে পৌঁছে যাচ্ছে। তবে, চিরায়ত পদ্ধতিতে বেতার মাধ্যমেও অনুষ্ঠান সম্প্রচারিত হচ্ছে।
নিউজ অন এআইআর অ্যাপ আকাশবাণীর শ্রোতাদের কাছে অত্যন্ত জনপ্রিয় হয়ে উঠেছে। আকাশবাণীর ২৭০টি বিভাগের অনুষ্ঠান ১৯০টি দেশে এই অ্যাপের মাধ্যমে সম্প্রচারিত হয়। বিবিধ ভারতী, আকাশবাণী পাঞ্জাবী ও এআইআর নিউজ ২৪X৭ এর মধ্যে অত্যন্ত জনপ্রিয়।
ইউটিউবে 'নিউজ অন এআইআর অফিসিয়াল' চ্যানেলটির সাবস্ক্রাইবার তিন বছরে বৃদ্ধি পেয়ে ৪৫ লক্ষে পৌঁছেছে। ২০১৯ সালে ইউটিউবে স্ট্রিমিং শুরু হওয়ার পর এই মাধ্যমে মোট ৩৬ কোটি ঘন্টার অনুষ্ঠান শ্রোতারা শুনেছেন।
আকাশবাণী সংবাদের আর একটি উল্লেখযোগ্য সাফল্য হল ফেসবুকে এর ক্রমবর্ধমান জনপ্রিয়তা। ফেসবুকে ৪৩টি দেশে ৩৪ লক্ষ ফলোয়ার আকাশবাণীর সংবাদ শোনেন। এরফলে ফেসবুক বিশ্বের নানা প্রান্তে বসবাসকারী ভারতীয়দের মধ্যে আকাশবাণীর মাধ্যমে এক সেতুবন্ধ রচনা করেছে। ফেসবুকে বিশ্ব সংবাদ খুব অল্প সময়ে জনপ্রিয় হয়ে উঠেছে। এই খবরে ভারতীয় প্রেক্ষাপটে গুরুত্বপূর্ণ সংবাদ পরিবেশিত হয়।
প্রসার ভারতীয় মুখ্য কার্যনির্বাহী আধিকারিক শশীশেখর ভেমপতি সোশ্যাল মিডিয়ায় আকাশবাণী সংবাদ সম্প্রচারের সাফল্যের প্রশংসা করেছেন। তিনি আকাশবাণী ভবনে সোশ্যাল মিডিয়া টিমের সদস্যদের সঙ্গে সাক্ষাৎ করেন। দলের সদস্যদের কিভাবে আকাশবাণীর অনুষ্ঠান আরও বেশি মানুষের কাছে পৌঁছে দেওয়া যায়, তার জন্য নানা সৃজনশীল উদ্যোগ গ্রহণের তিনি পরামর্শ জানান। আকাশবাণী সংবাদের প্রিন্সিপাল ডিরেক্টর জেনারেল এন ভি রেড্ডি বলেন, আকাশবাণী সংবাদের বিশ্বাসযোগ্যতার মূল কারণ সংবাদ বিভাগের কর্মীদের দলগত ভাবে কাজ করা।
তরুণ প্রজন্মের কথা ভেবে ছাত্র-ছাত্রীদের জন্য 'অভ্যাস', স্বাধীনতা আন্দোলনের ওপর প্রশ্নোত্তর প্রতিযোগিতা এবং খেলাধুলোর বিষয়ে ক্যুইজ আকাশবাণী থেকে সম্প্রচারিত হয়। জম্মু-কাশ্মীরের জনসাধারণকে দেশের মূল স্রোতে যুক্ত করতে আকাশবাণীর আর একটি প্রয়াস 'জম্মু কাশ্মীর – এক নয়ী সুবা'।
বিদেশে বসবাসরত ভারতীয়দের মধ্যে পৌঁছানোর জন্য এবং আন্তর্জাতিক স্তরে ভারতের উপস্থিতির অনুভব করানোর উদ্যোগ হিসেবে আকাশবাণী সংবাদ দারি, পশতু, বালুচি, নেপালী, ম্যান্ডেরিং চাইনিজ ও তিব্বতী ভাষার অনুষ্ঠানের সময়সীমা দ্বিগুণ করেছে।
বিভিন্ন প্রথাগত ও সামাজিক মাধ্যমের পাশাপাশি আকাশবাণীর অনুষ্ঠান ডিডি ফ্রি ডিশ, ডিটিএইচ এবং ডিআরএম-এর মাধ্যমেও শোনা যায়। ১৯৩৬ সালে প্রতিষ্ঠিত এই সংস্থা বিশ্বের বৃহত্তম বেতার প্রতিষ্ঠান। এখান থেকে ৭৭টি ভারতীয় ভাষায় এবং ১২টি বিদেশী ভাষায় সংবাদ ও সাময়িক প্রসঙ্গে অনুষ্ঠান সম্প্রচারিত হয়।
CG/CB/AS/
(Visitor Counter : 143